Á mvús awú Akhab, ńdɔ Moab a ngátsaman ai Ísraɛ̂l. 2Akhazias a ngásɔ́dan á ḿbɛ̄ sí yā étun ndá dzíé yā yób á Samaría, ǎ ngakɔn; ńdɔ a ngálóm bə̄lóman, nyé ai bɔ́ nâ: “Kaŋán sílī Baal Zebub, zambá Ekrôn, ngə́ mayi nyiŋ ókɔ̄n vī.” 3Hədá, ńdɔ̄ éngəlɛs Ǹtondôbə a ngádzó ai Éli mǎn Tishbít nâ: “Kódógō á sí, ó kə tóban ai bəlóman bə́ ńkúkúmá yā Samaría, ó kad bɔ́ nâ: Yə nâ Zambá á sə̄ kig á Ísraɛ̂l, ńdɔ myǎkə sílī Baal Zebub, zambá Ekrôn ? 4Asú tē ńdɔ Ǹtondôbə a dzó nâ: Wǎyǐ kig sus énɔ̄ŋ ó bɔ̄ɔ̄ dzīlí, awú ńdɔ wǎyi wú.” Ńdɔ̄ Éli a ngákə. 5Ńdɔ bəlóman bə́ ngádúgan ábə Akhazias, nyé ai bɔ́ nâ: “Ású dzé myādúgán ai mvús?” 6Bɔ́ ai nyé nâ: “Mod ziŋ a sɔ́ tóban ai bíā, ńdɔ ǎ kād bíā nâ: Dúgán ábə̄ ńkúkúmá á ngālóm mínā, mǐ kə̄ nyé kǎd nâ: Ǹtondôbə a kɔ́bɔ̄ nâ: Yə nâ Zambá á sə̄ kig á Ísraɛ̂l ńdɔ walóm naa bə́ kə sílī Baal ­Zebub, zambá Ekrôn? Asú tē wāyǐ kig sus énɔ̄ŋ ó bɔ̄ɔ̄ dzīlí hə awú ńdɔ wǎyi wú.” 7Nyé ai bɔ́ nâ: “Zǎ ákyaí mod á ngázu tóban ai mínā, á ngakad mínā é mam má ?” 8Ńdɔ̄ bə́ ngáyalan nyé nâ: “A ngábə́ bəgə́ éwɔ̄man mim̀vɔ́d, ai ebǎb ékob ángə̄də́g.” Nyé nâ: “A nə Éli mǎn Tishbít.” 9Ńdɔ ǹkúkúmá á ngālóm ńdzóe yǎ bod məwóm mə́tán ábə̄ nyé ai bod məwóm mə́tán bóé. Ńdɔ a ngákə̄ ábə̄ Éli yǎ á ngábə́ á tɔá ábobon ńkǒl, nyé ai nyé nâ: “Ǎ mod Zambá, ǹkúkúmá a dzó nâ: Ó sús !” 10Ńdɔ̄ Éli a ngáyalan ǹdzóe yǎ mə̄wóm mə́tán mə́ bod nâ: “Ngə́ mə nə mod Zambá, ndóan é sūzú á yób é dígi wǎ ai bod məwóm mə́tán bóe.” Ńdɔ fɔ́ɔ́ ndóan e ngásɔ́ á yób, e mǎn nye dígi ai bod məwóm mə́tán bóé. 11Ńdɔ ǹkúkúmá a ngábad nyé lóm ńdzóe bod məwóm mə́tán ḿfə̄ bân məwóm mə́tán móé. Ńdɔ a ngábɛ́d, nyé ai nyé nâ: “Ǎ mod Zambá, ǹkúkúmá a dzó nâ: “Ó vôl sus.” 12Ńdɔ̄ Éli a ngáyalan bɔ́ nâ: “Ngə́ mə nə mod Zambá, ndóan é sūzú á yób é dígi wa ai bod məwóm mə́tán bóe.” Ńdɔ̄ ndóan Zambá é ngāsɔ́ á yób e mǎn nye dígi ai məwóm mə́tán mə́ bod móé.”